Student in bed met mes gedreig, beroof | Netwerk24
Student in bed met mes gedreig, beroof
Deur Cara-Lee Dorfling 12 Februarie 2019 13:22
’n Student (22) is in die vroeë oggendure Dinsdag in Port Elizabeth in sy woonstel deur twee persone met ’n mes gedreig en beroof.
Na bewering het die twee rowers toegang tot die woonstel in Admiralty-rylaan gekry deur ’n woonsteldeur wat toe was, maar nie gesluit nie. Die rowers het goedere ter waarde van R11 000 gesteel.
Volgens kol. Priscilla Naidu, polisiewoordvoerder, word beweer dat die rowers die student van die Nelson Mandela-Universiteit (NMU) wakker gemaak, met ’n mes gedreig en hom onder meer van ’n skootrekenaar en selfoon beroof het.
Niemand is in die voorval beseer nie.
Die polisie het studente gewaarsku dat hulle maklike teikens vir misdadigers is en dus hul veiligheidsmaatreëls moet opskerp.
Naidu sê studente moet verseker hul veiligheidshek is minstens gesluit wanneer die huisdeur oop is en elkeen moet meer doen om nie ’n slagoffer van misdaad te word nie.
Meer oor: Nelson Mandela-Universiteit (Nmu) | Port Elizabeth | Student | Misdaad | Rooftog
4 vas wat slaghuis probeer beroof
Rooftog in Tokai-woud naby waar tiener se lyk gevind is